Куэдым дихьэх
И IэщIагъэкIэ экономистми, Кубанымрэ Адыгэ Республикэмрэ щIэныгъэмкIэ щIыхь зиIэ я лэжьакIуэ ТIрахъуэ Энвер мыхьмуд и къуэр дунейм и зэхэлъыкIэм щыщу лъэныкъуэ куэдым дихьэх цIыху хьэлэмэтщ. Энвер и къэхутэныгъэхэм къызэщIаубыдэ мэкъумэш IэнатIэм и зыужьыкIэмрэ абы и экономикэмрэ деж щегъэжьауэ аэрокосмос IэмалхэмкIэ щIыр джыным нэс. Абы и унафэм щIэту ягъэхьэзырауэ щытащ мэкъумэш къэкIыгъэхэм хьэршым къиплъыкIыу щыкIэлъыплъыну IэщIагъэлIхэр.
Адыгэ Республикэм и Тэхъутэмыкъуей куейм хыхьэ Шэнджий жылэм 1947 гъэм къыщалъхуащ ТIрахъуэр. Кубань мэкъумэш институтыр ехъулIэныгъэкIэ къиуха нэужь, щIэныгъэм хуэнэхъуеиншэ IэщIагъэлIым и зэфIэкIым щыхигъэхъуащ мэкъумэш хозяйствэмкIэ щIэныгъэ-къэхутакIуэ институтым, Лукьяненкэ и цIэр зэрихьэу Краснодар дэтым. И диссертацэхэри абы щыпхигъэкIащ.
Къэралым и мэкъумэш IэнатIэм жэуаплыныгъэ зыпылъ къалэн зыбжанэ щрихьэкIащ ТIрахъуэм. Ар щытащ СССР-м Мэкъумэш хозяйствэмкIэ и министерствэм КибернетикэмкIэ и Союзпсо щIэныгъэ-къэхутакIуэ, проектно-технологие институтым и къудамэм и унафэщIу, а министерствэм и «АИУС-агроресурсы» союзпсо щIэныгъэ-къэхутакIуэ центрым Краснодар щиIэ щIыналъэ къудамэм и пашэу, ЩIыр джынымрэ экосистемэмкIэ Урысей Ипщэ институтым и директору, нэгъуэщI къулыкъу лъагэхэри ирихьэкIащ.
ЩIДАА-м и академик ТIрахъуэм и нэIэм щIэту, езыри хэту дунейм къытехьащ щIэныгъэ лэжьыгъэ куэд, монографие зыбжанэ. Ахэр ятещIыхьащ мэкъумэш IэнатIэм и экономикэр егъэфIэкIуэным, щIым и зэхэлъыкIэр джыным.
КIЭРАШЭ Биболэт.
